ওয়েব ডেস্ক: শরীরে আট-আটটি সূচ এখনও বিঁধে রয়েছে। SSKM-এর পিকুতে জীবনের জন্য লড়ছে সাড়ে তিন বছরের ছোট্ট শিশুটি। অবস্থা স্থিতিশীল না হওয়ার আগে করা যাবে না অস্ত্রোপচার। সোমবার মেডিক্যাল বোর্ড এই নিয়ে সিদ্ধান্ত নেবে। তীব্র যন্ত্রণায় SSKM  হাসপাতালের বিছানায় কাতরাচ্ছে একরত্তি মেয়েটা। মাত্র সাড়ে তিন বছরেই অকথ্য অত্যাচারের শিকার হয়েছে সে। সোমবার আশঙ্কাজনক অবস্থায় পুরুলিয়া দেবেন মাহতা হাসপাতালে ভর্তি করা হয় শিশুটিকে। তার অবস্থা দেখে শিউরে ওঠেন চিকিত্সকরা। যৌনাঙ্গ, মুখ, চোখ সহ গোটা শরীরে ভয়ানক ক্ষত। একটি হাত ভাঙা। শনিবার কলকাতায় নিয়ে আসা হয় শিশুটিকে। ভর্তি করা হয় SSKM হাসপাতালের পেডিয়াট্রিক ইনটেনসিভ কেয়ার ইউনিটে। চিকিত্সার জন্য ৫সদস্যের মেডিক্যাল বোর্ড গঠন করা হয়েছে। অস্ত্রোপচার করেই দেহে ফুটে থাকা সূচ বের করতে হবে। চিকিত্সকরা জানাচ্ছেন শিশুটির দেহে ফ্লুইডের মাত্রা খুবই কম। এই পরিস্থিতিতে অপারেশন করাও সম্ভব নয়। আপাতত তাই দেহের বাইরের ক্ষতগুলিরই চিকিত্সা চলছে। কবে অপারেশন করা যাবে, সোমবার তা নিয়ে সিদ্ধান্ত নেবে মেডিক্যাল বোর্ড।